Il-fondi REACT-EU huma previsti għas-setturi u l-ħaddiema l-aktar milquta mil-lockdown minħabba l-pandemija - European Union 2020 - EP Il-fondi se jgħinu proġetti mill-1 ta' Frar 2020 sal-aħħar tal-2023 Ir-riżorsi ta' REACT-EU se jsiru disponibbli permezz tal-Fondi Strutturali tal-UE Attenzjoni qawwija se tingħata lil dawk li ntlaqtu l-aktar mill-kriżi Il-MPE approvaw għajnuna addizzjonali għar-reġjuni tal-UE biex jirrispondu għall-pandemija tal-COVID-19 u l-konsegwenzi tagħha fuq il-kura tas-saħħa u s-soċjetà. Il-Parlament approva l-pakkett REACT-EU, pakkett ta' EUR 47.5 biljun biex jgħin itaffi l-effetti immedjati tal-kriżi tal-COVID-19 fir-reġjuni tal-UE. L-inizjattiva ġiet adottata b'654 vot favur, 23 kontra u 17-il astensjoni. L-għajnuna se tkun disponibbli permezz tal-Fondi Strutturali tal-UE, b'EUR 37.5 biljun assenjati għall-2021 u EUR 10 biljun għall-2022. L-operazzjonijiet koperti mir-REACT-EU se jkunu eliġibbli għall-finanzjament mill-1 ta' Frar 2020, b'mod retroattiv. Ir-riżorsi jistgħu jintefqu sal-aħħar tal-2023. Il-pajjiżi tal-UE se jkunu jistgħu jallokaw parti mill-flus lill-Fond Soċjali Ewropew, lill-Fond għal Għajnuna Ewropea għall-Persuni l-Aktar fil-Bżonn (FEAD), lill-Inizjattiva favur l-Impjieg taż-Żgħażagħ, kif ukoll programmi transfruntiera (Interreg). L-investimenti se jiffukaw fuq is-setturi li ġew l-aktar affettwati mir-riperkussjonijiet ekonomiċi tal-pandemija. Dettalji dwar il-ftehim politiku li laħqu l-leġiżlaturi tal-UE fit-18 ta' Novembru huma disponibbli hawn . L-isfond REACT-EU hija proposta tal-Kummissjoni Ewropea li tindirizza l-impatt ekonomiku u soċjali tal-pandemija tal-COVID-19, fil-forma ta' emenda għar- Regolament dwar Dispożizzjonijiet Komuni , li jirregola l-perjodu ta' programmazzjoni 2014-2020 għall-politika ta' koeżjoni. Din issegwi żewġ proposti preċedenti relatati mal-politika ta' koeżjoni: l- Inizjattiva ta' Investiment fir-Rispons għall-Coronavirus (CRII) u l- Inizjattiva ta' Investiment fir-Rispons għall-Coronavirus Plus (CRII+), li t-tnejn li huma biddlu r-regoli għall-infiq reġjonali biex jiffaċilitaw l-irkupru. Ir-riżorsi għar-REACT-EU se jiġu min-Next Generation EU, l- Istrument tal-Unjoni Ewropea għall-Irkupru . Kuntatti: Informazzjoni ta' kuntatt: Numru tat-telefown: (+32) 2 28 32198 (BXL) Għal aktar informazzjoni Tappi fil-proċedura Kumitat għall-Iżvilupp Reġjonali Stqarrija għall-istampa wara l-ftehim politiku (18.11.2020) L-allokazzjonijiet taħt REACT-EU għall-2021 għal kull Stat Membru (il-Kummissjoni Ewropea) Iċ-Ċentru Multimedjali tal-PE: ritratti, videos u audio mingħajr ħlas Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF